આમ તો આ દેશ વધુ સમાચારોમાં રહેતો ન હોવાથી એ વધારે લાઇમલાઇટમાં આવ્યો નથી, પરંતુ થોડા દિવસ પૂર્વે બૉલીવુડના શહેનશાહ ગણાતા અમિતાભ બચ્ચને અહીં કરેલી વિઝિટ અને તેમના દ્વારા સોશ્યલ મીડિયા પર પોસ્ટ કરાયેલા અહીંના ફોટોએ લોકોમાં પોલૅન્ડ વિશે જાણવાની ઉત્કંઠા વધારી દીધી છે, કેમ કે આપણે જાણીએ છીએ ત્યાં સુધી અમેરિકા, કૅનેડા, દુબઈ, ઑસ્ટ્રેલિયા જેવા દેશોમાં ભારતીયોનો ડંકો વાગે છે, પણ યુરોપની મધ્યમાં આવેલા પોલૅન્ડમાં પણ ભારતીયોનું અને એમાં પણ ગુજરાતીઓનું વર્ચસ છે એ તો કંઈક નવું જ સાંભળવા મળે છે.